b'\n_START_ARTICLE_\nKoturnas\n_START_PARAGRAPH_\nKoturnus (lot. cothurnus; gr. \xce\xba\xc3\xb3\xce\xb8\xce\xbf\xcf\x81\xce\xbd\xcf\x85\xcf\x83)\xc2\xa0\xe2\x80\x93 suvarstomas odinis ar audeklinis batas su aulu iki pus\xc4\x97s blauzdos ar iki kelio, bet atviras ties koj\xc5\xb3 pir\xc5\xa1tais. Tokius batus av\xc4\x97davo Senov\xc4\x97s Graikijos, etrusk\xc5\xb3 ir Senov\xc4\x97s Romos med\xc5\xbeiotojai, raiteliai, vald\xc5\xbei\xc4\x85 turintys vyrai ar aktoriai._NEWLINE_Koturn\xc5\xb3 skiriamas bruo\xc5\xbeas buvo aulai, siek\xc4\x99 nuo pus\xc4\x97s blauzd\xc5\xb3 iki keli\xc5\xb3. Koturn\xc5\xb3 aulai supdavo blauzd\xc4\x85. Sprend\xc5\xbeiant pagal i\xc5\xa1likusias marmurines statulas koturnai da\xc5\xbeniausiai b\xc5\xabdavo labai skoningai ir eleganti\xc5\xa1kai ornamentuoti. Koturnai b\xc5\xabdavo suvarstomi i\xc5\xa1 priekio per vis\xc4\x85 ilg\xc4\xaf, ir buvo siekiama, kad j\xc5\xb3 aulai b\xc5\xabt\xc5\xb3 kuo labiau priglud\xc4\x99 prie blauzd\xc5\xb3._NEWLINE_Koturnai b\xc5\xabdavo \xc4\xafprastinis med\xc5\xbeiotoj\xc5\xb3 apavas, tod\xc4\x97l poetai ir skulptoriai koturnus laik\xc4\x97 Dianos aprangos dalimi. Be to, koturnai buvo laikomi ir Merkurijaus bei Bakcho apavu.\n_START_SECTION_\nStorapad\xc5\xbeiai koturnai\n_START_PARAGRAPH_\nPaprastai koturn\xc5\xb3 pado storis b\xc5\xabdavo paprastas. Kartais padai b\xc5\xabdavo storesni, manoma, kad juos pastorindavo kam\xc5\xa1\xc4\x8dio nuopjovomis. Koturnus pastorintais padais dev\xc4\x97davo tie, kurie nor\xc4\x97davo atrodyti auk\xc5\xa1tesniais\xc2\xa0\xe2\x80\x93 neauk\xc5\xa1tos moterys ar At\xc4\x97n\xc5\xb3 tragedij\xc5\xb3 aktoriai. Aktoriai koturnus laik\xc4\x97 didingu tauriu apavu, o koturnus av\xc4\x97davo labai storu padu, kad j\xc5\xb3 \xc5\xabgis b\xc5\xabt\xc5\xb3 didesnis. Nuo to \xc4\xafpro\xc4\x8dio \xc5\xbeod\xc5\xbeiu cothurnus vadindavo ir pa\xc4\x8dias tragedijas.'